L-UE qed tippromwovi trasport ikkombinat bħala mod biex tiġi trasferita merkanzija fuq distanzi twal permezz ta' trakkijiet għal mezzi ta' trasport aktar ekoloġiċi bħal ċattri, vapuri u ferroviji. Illum il-Kunsill qabel dwar il-pożizzjoni tiegħu (approċċ ġenerali) fuq proposta li tikkjarifika r-regoli attwali għat-trasport ikkombinat u tagħmlu aktar kompetittiv meta mqabbel mat-trasport tal-merkanzija bit-triq biss. Din ir-riforma toħloq kondizzjonijiet aħjar għal trasport ikkombinat ħalli jkun jista' jikkompeti b'mod aktar faċli purament ma' merkanzija bit-triq. Huwa tajjeb għal kulħadd peress li se jirriżulta f'titjib fil-kwalità tal-arja u inqas konġestjoni fit-toroq. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija, President tal-Kunsill L-abbozz ta' direttiva jirrevedi d-direttiva dwar it-trasport ikkombinat tal-1992, li huwa l-uniku strument legali fil-livell tal-UE li jipprevedi inċentivi diretti biex jinkoraġġixxu bidla modali fit-trasport tal-merkanzija. Skont l-approċċ ġenerali tal-Kunsill, ir-regoli l-ġodda se japplikaw għal operazzjonijiet internazzjonali tat-trasport ikkombinat, jiġifieri dawk li jseħħu bejn il-pajjiżi tal-UE, jew bejn pajjiż tal-UE u pajjiż mhux tal-UE. Essenzjalment dan iżomm il-kamp ta' applikazzjoni tad-direttiva attwali, iżda l-inklużjoni, taħt ċerti kondizzjonijiet, ta' operazzjonijiet li jitwettqu parzjalment f'pajjiżi terzi, hija ċċarata. Ir-riforma se tipprovdi aktar flessibbiltà dwar it-tul tal-parti tal-vjaġġ bit-triq, biex tippermetti jintlaħaq l-eqreb terminal tat-trażbord xieraq. Din se tiċċara wkoll ir-rekwiżiti ta' evidenza għal operazzjonijiet tat-trasport ikkombinat u testendi miżuri ta' appoġġ ekonomiku, b'mod partikolari rigward l-investiment fit-terminals tat-trażbord. Il-pożizzjoni tal-Kunsill tippermetti lill-istati membri biex jiddeċiedu dwar ċerti limitazzjonijiet rigward il-kabotaġġ, inkluż limitu ta' żmien ta' mhux aktar minn ħamest ijiem għall-preżenza kontinwa ta' vetturi fit-territorju tagħhom, biex jiġi evitat l-użu ħażin ta' kabotaġġ permezz tal-forniment ta' servizzi mingħajr limiti. Il-Kummissjoni ppreżentat il-proposta tagħha f'Novembru 2017 bħala parti mit-tieni pakkett ta' mobbiltà. Il-qbil tal-lum iwitti t-triq biex jibdew in-negozjati mal-Parlament Ewropew. Abbozz ta' direttiva dwar regoli komuni għal ċerti tipi ta' trasport ikkombinat tal-merkanzija bejn l-istati membri - approċċ ġenerali tal-Kunsill Ara l-paġna tal-laqgħa